b"\n_START_ARTICLE_\nWomanizer (pesem)\n_START_SECTION_\nOzadje\n_START_PARAGRAPH_\nPesem sta napisala in producirala Nikesha Briscoe ter Rafael Akinyemi iz glasbene skupine The Outsyders. Britney Spears je vokale zanjo posnela skupaj z Brendanom Dakoro v studiu Glenwood v Burbanku, Kalifornija, ter skupaj z Bojanom\xc2\xa0\xc2\xbbGeniusom\xc2\xab\xc2\xa0Dugicem v studiu Legacy v New York Cityju. Dodatno urejanje je opravil John Hanes, katerega asistent je bil Tim Roberts. 19. septembra 2008 so na uradni spletni strani radijske postaje 107.5 The River iz Lebanona, Tennessee izdali odlomek pesmi slabe kvalitete. Po podatkih zalo\xc5\xbebe Jive Records so predvajali remix pesmi, ki ga kasneje niso uradno izdali. Tudi odlomek so nazadnje odstranili s spletne strani. Pesem naj bi se premierno predvajala 23. septembra 2008, vendar so izzid prestavili, ker je Britney Spears morala pesem posneti \xc5\xa1e enkrat. Novo razli\xc4\x8dico pesmi je posnela skupaj z Jimom Beanzom in Marcello\xc2\xa0\xc2\xbbMs. Lago\xc2\xab\xc2\xa0Araico. Remix pesmi je nazadnje posnel Serban Ghenea v studiu MixStar v Virginiji. Pesem\xc2\xa0\xc2\xbbWomanizer\xc2\xab\xc2\xa0so na radijskih postajah uradno izdali 26. septembra 2008. Nekaj dni kasneje je Britney Spears posnela intervju z newyor\xc5\xa1ko radijsko postajo Z100, kjer je dejala:\xc2\xa0\xc2\xbbPravzaprav pojem: 'Vem, kaj na\xc4\x8drtuje\xc5\xa1.' Govori o mo\xc5\xa1kih, ki varajo svoja dekleta, je prava dekli\xc5\xa1ka himna. Zato mi je tako v\xc5\xa1e\xc4\x8d.\xc2\xab\n_START_SECTION_\nSestava\n_START_PARAGRAPH_\nPesem\xc2\xa0\xc2\xbbWomanizer\xc2\xab\xc2\xa0je elektropop pesem hitrega tempa z velikim poudarkom na sintetizatorju ter elementi dance glasbe. Primerjali so jo s prej\xc5\xa1njimi pesmimi Britney Spears, kot sta\xc2\xa0\xc2\xbbToxic\xc2\xab\xc2\xa0(2003) in\xc2\xa0\xc2\xbbOoh Ooh Baby\xc2\xab\xc2\xa0(2007). Napisana je z zna\xc4\x8dilnim refrenom. Po mnenju Ann Powers iz revije Los Angeles Times je\xc2\xa0\xc2\xbbhitri vokal\xc2\xab\xc2\xa0Britney Spears v pesmi podoben vokalom skupine The Andrews Sisters. Novinar revije Daily News, Jim Farber, je napisal, da je Britney Spears s pesmijo ustvarila\xc2\xa0\xc2\xbbzabaven ton\xc2\xab. Po refrenu Britney Spears \xc5\xa1e enkrat zapoje prvo kitico in ko se pesem kon\xc4\x8da, \xc5\xa1e enkrat izre\xc4\x8de verz:\xc2\xa0\xc2\xbbSi \xc5\xbeenskar, ljub\xc4\x8dek\xc2\xab\xc2\xa0(\xc2\xbbYou\xe2\x80\x99re a womanizer, baby\xc2\xab). Pesem je napisana v c-molu in sestavlja jo procesija akordov C#m-F#m-E-Eb-D. Besedilo govori o zapeljivem mo\xc5\xa1kem. Nekateri glasbeni kritiki so menili, da pesem govori o biv\xc5\xa1em mo\xc5\xbeu Britney Spears, Kevinu Federlineu.\n_START_SECTION_\nSprejem kritikov\n_START_PARAGRAPH_\nPeter Robinson iz revije The Observer je pesmi dodelil pet zvezdic od petih in jo ozna\xc4\x8dil za\xc2\xa0\xc2\xbbsingl, s katerim se je vrnila\xc2\xab, po njegovem mnenju pa ima\xc2\xa0\xc2\xbbgenijalni refren\xc2\xab. Dodal je \xc5\xa1e, da so pesem\xc2\xa0\xc2\xbbozna\xc4\x8dili za leno, ljudi pa obve\xc5\xa1\xc4\x8dajo, da je pesem podobna Kyliejinim 'la la lajem, ki bi jih bilo bolje zamenjati s pravimi besedami, kar pa seveda ni res.\xc2\xab Novinar revije Popjustice je pesem primerjal s singlom\xc2\xa0\xc2\xbbSome Girls\xc2\xab\xc2\xa0Rachel Stevens in dodal:\xc2\xa0\xc2\xbbPesem ima zares mo\xc4\x8den zvok za zagotovo vrnitev, ki pa se v zadnjem \xc4\x8dasu ni zares zgodila in lahko bi ga ozna\xc4\x8dili tudi za pozen predlog za singl leta. [...] V bistvu je zelo dober.\xc2\xab Myrddin Gwynedd iz revije The New Zealand Herald je napisal:\xc2\xa0\xc2\xbbTa pesem bo zagotovo postala velika uspe\xc5\xa1nica.\xc2\xab 24. novembra 2008 je revija Derby Telegraph pesem izbrala za singl tedna. V oceni albuma je Nekesa Mumbi Moody iz revije The Providence Journal napisala, da je pesem skupaj s pesmijo\xc2\xa0\xc2\xbbShattered Glass\xc2\xab\xc2\xa0\xc2\xbbzabavna pesem za disko\xc2\xab._NEWLINE_Steve Jones iz revije USA Today je pesem ozna\xc4\x8dil za eno izmed najbolj\xc5\xa1ih pesmi z albuma ter dodal, da se\xc2\xa0\xc2\xbbzdi, da se pevka ob dra\xc5\xbeenju obo\xc5\xbeevalcev po\xc4\x8duti popolnoma dobro\xc2\xab. Talia Kraines z BBC-ja je menila, da Britney Spears potrebuje ve\xc4\x8d pesmi, kot je\xc2\xa0\xc2\xbbWomanizer\xc2\xab:\xc2\xa0\xc2\xbbBritney 2.0 mora \xc5\xa1e naprej ustvarjati tak\xc5\xa1ne pesmi za ples.\xc2\xab Simon Price iz revije The Independent je menil, da zaradi elektronskih zvokov v pesmi singl spominja na dela glasbene skupine Goldfrapp. Ann Powers iz revije Los Angeles Times je pohvalila besedilo pesmi in predstavitev slednje Britney Spears, besedilo pa naj bi bilo\xc2\xa0\xc2\xbbneke vrste spodbuda dekletom, govori pa o zapeljivem mo\xc5\xa1kem, pesem sama pa je nagajiva in odrasla hkrati - je bolj feministi\xc4\x8dna kot individualna.\xc2\xab Mike Newmark s spletne stvari PopMatters je pesem ozna\xc4\x8dil za\xc2\xa0\xc2\xbbso\xc4\x8dno, visokonapetostno me\xc5\xa1anico vseh pomembnej\xc5\xa1ih pesmi skupine Outsyders, ki je opravil odli\xc4\x8dno delo z ustvarjanjem kemije med Spearsovo in Danje za njen prej\xc5\xa1nji singl, 'Gimme More'.\xc2\xab_NEWLINE_Bill Lamb s spletne strani About.com je menil, da Britney Spears na pesmi iz\xc5\xbeareva samozavest, vendar da pesem sama\xc2\xa0\xc2\xbbneke vrste \xc5\xa1ibek poskus opona\xc5\xa1anja Katy Perry v Britneyjinem klasi\xc4\x8dnem popu z za\xc4\x8detka njene kariere.\xc2\xab Kasneje je pesem\xc2\xa0\xc2\xbbWomanizer\xc2\xab\xc2\xa0ozna\xc4\x8dil za tretjo najbolj zoprno pesem leta 2008. Jim Farber iz revije Daily News je napisal, da je kitica pred refrenom najbolj\xc5\xa1a ponavljajo\xc4\x8da kitica pop pesmi od kitice s pesmi glasbene skupine The Shaggs\xc2\xa0\xc2\xbbGimmie Dat Ding\xc2\xab. Jim Abbott iz revije Orlando Sentinel je pesem ozna\xc4\x8dil za\xc2\xa0\xc2\xbbpravzaprav odrasel dodatek k njenim najstni\xc5\xa1kim pop pesmim\xc2\xab. Ian Watson iz revije Dotmusic je napisal, da je Britney Spears zvenela\xc2\xa0\xc2\xbbkot ujeta v singlu. Ne ujeta kot razo\xc4\x8darana ali zmedena, temve\xc4\x8d dobesedno ujeta, zamrznjena \xe2\x80\x93 kot da so jo postavili v robotsko produkcijo in te besede je zapela ter pravzaprav niti ni bila tako napa\xc4\x8dna, vsaj ne dokler bli\xc5\xa1\xc4\x8d ni izginil in se tovarna zvezd ni zaprla.\xc2\xab Pesem je bila 2. decembra 2008 na 52. podelitvi grammyjev nominirana za grammyja v kategoriji za\xc2\xa0\xc2\xbbnajbolj\xc5\xa1e dance delo\xc2\xab. Britney Spears je grammyja v tej kategoriji dobila \xc5\xbee leta 2005 za pesem\xc2\xa0\xc2\xbbToxic\xc2\xab. Kakorkoli \xc5\xbee, nazadnje je nagrado prejela Lady Gaga za pesem\xc2\xa0\xc2\xbbPoker Face\xc2\xab.\n_START_SECTION_\nDose\xc5\xbeki na lestvicah\n_START_PARAGRAPH_\nNa ameri\xc5\xa1ki glasbeni lestvici, Billboard Hot 100, je pesem debitirala 8. oktobra 2008 na devetin\xc5\xa1estdesetem mestu, \xc5\xbee naslednji teden pa je sko\xc4\x8dila na prvo mesto lestvice in tako podrla rekord za najvi\xc5\xa1ji skok na prvo mesto lestvice ter tako prekosila T.I.-jevo pesem\xc2\xa0\xc2\xbbLive Your Life\xc2\xab\xc2\xa0ter singl\xc2\xa0\xc2\xbbBeautiful Liar\xc2\xab\xc2\xa0Beyonc\xc3\xa9 in Shakire. Rekord je kasneje podrla Kelly Clarkson s pesmijo\xc2\xa0\xc2\xbbMy Life Would Suck Without You\xc2\xab. Istega tedna je z 286.000 digitalno prodanimi izvodi postala najbolje prodajana pesem \xc5\xbeenske izvajalke, odkar je Nielsen SoundScan leta 2003 pri\xc4\x8del spremljati digitalno prodajo pesmi, s \xc4\x8dimer je prekosila pesem Mariah Carey,\xc2\xa0\xc2\xbbTouch My Body\xc2\xab. Rekord je 27. januarja 2010 podrla Taylor Swift s pesmijo\xc2\xa0\xc2\xbbToday Was a Fairytale\xc2\xab. Pesem\xc2\xa0\xc2\xbbWomanizer\xc2\xab\xc2\xa0je bila prva pesem Britney Spears, ki je zasedla prvo mesto na ameri\xc5\xa1ki glasbeni lestvici po njenem prvencu,\xc2\xa0\xc2\xbb...Baby One More Time\xc2\xab, izdanem leta 1999. 3. januarja 2009 je pesem zasedla prvo mesto lestvice Billboard Pop Songs ter \xc5\xa1esto mesto lestvice Billboard Radio Songs. Julija 2009 je pesem zasedla devetintrideseto mesto na seznamu digitalno najbolje prodajanih pesmi vseh \xc4\x8dasov z ve\xc4\x8d kot 2.777.600 digitalno prodanimi kopijami. Pesem\xc2\xa0\xc2\xbbWomanizer\xc2\xab\xc2\xa0je v Zdru\xc5\xbeenih dr\xc5\xbeavah Amerike do danes digitalno prodala 3,1 milijonov kopij izvodov._NEWLINE_Na kanadski glasbeni lestvici je pesem 18. oktobra 2008 debitirala na vrhu in tam ostala \xc5\xa1e pet zaporednih tednov. Pesem\xc2\xa0\xc2\xbbWomanizer\xc2\xab\xc2\xa0je 13. oktobra 2008 debitirala na \xc5\xa1estnajstem mestu avstralske lestvice. Tri tedne kasneje je na lestvici zasedla peto mesto. Za 70.000 prodanih izvodov v dr\xc5\xbeavi je pesem kasneje prejela platninasto certifikacijo s strani organizacije Australian Recording Industry Association (ARIA). Na novozelandski lestvici je pesem 27. oktobra 2008 zasedla deveto mesto. Kasneje je za ve\xc4\x8d kot 7.500 prodanih izvodov v dr\xc5\xbeavi singl prejel zlato certifikacijo s strani organizacije Recording Industry Association of New Zealand (RIANZ). Pesem je 9. novembra 2008 debitirala na \xc4\x8detrtem mestu britanski lestvici, \xc5\xa1tiri tedne kasneje pa tam zasedla tretje mesto. 16. januarja 2009 je prejela zlato certifikacijo s strani organizacije British Phonographic Industry (BPI) za 200.000 prodanih izvodov v dr\xc5\xbeavi. Po podatkih organizacije The Official Charts Company je pesem tam prodala 400.000 izvodov. Pesem\xc2\xa0\xc2\xbbWomanizer\xc2\xab\xc2\xa0je zasedla tudi vrh mnogih evropskih glasbenih lestvic, vklju\xc4\x8dno z belgijsko (flandrsko), dansko, finsko, francosko, norve\xc5\xa1ko in \xc5\xa1vedsko lestvico. Uvrstila se je tudi na eno izmed prvih desetih mest na lestvicah v Belgiji (Valoniji), na \xc4\x8ce\xc5\xa1kem, v Italiji, \xc5\xa0paniji in na Nizozemskem. Poleg tega je pesem postala \xc5\xa1esta najuspe\xc5\xa1nej\xc5\xa1a pesem Britney Spears v Evropi.\n_START_SECTION_\nRazvoj\n_START_PARAGRAPH_\nVideospot so posneli 24. in 25. septembra 2008 v Los Angelesu, Kalifornija. Re\xc5\xbeiral ga je Joseph Kahn, ki je z Britney Spears sodeloval \xc5\xbee pri snemanju videospotov za pesmi\xc2\xa0\xc2\xbbStronger\xc2\xab\xc2\xa0in\xc2\xa0\xc2\xbbToxic\xc2\xab. Kot je povedal Joseph Kahn, ga je Britney Spears za re\xc5\xbeiranje videospota pesmi izbrala zaradi izvirne zgodbe, katere veliko elementov je bilo vklju\xc4\x8denih v kon\xc4\x8dno verzijo. Britney Spears je, kot je povedala v svojem dokumentarnem filmu Britney: For the Record, na videospot gledala kot na nadaljevanje videospota za pesem\xc2\xa0\xc2\xbbToxic\xc2\xab, Joseph Kahn pa je v filmu dejal, da je videospot\xc2\xa0\xc2\xbbodgovor\xc2\xab\xc2\xa0na njun prej\xc5\xa1nji skupni videospot. Dodal je:\xc2\xa0\xc2\xbbZ videospotom za pesem 'Toxic' je razjasnila svojo kariero takrat, [...] Vklju\xc4\x8duje pa elemente in trenutke, za katere sem menil, da jih lahko izbolj\xc5\xa1am. [Pesem 'Womanizer'] je malce modernej\xc5\xa1a.\xc2\xab O tem, kako so zgodbo videospota povezali z njenimi prej\xc5\xa1njimi deli, je Jospeh Kahn povedal:\xc2\xa0\xc2\xbbVse skupaj je samo velika dekli\xc5\xa1ka fantazija. So stvari, ki ji gredo odli\xc4\x8dno od rok, kot to, da ima \xc4\x8dut za to, kar si dekleta \xc5\xbeelijo. [...] Zvok je veliko bolj odrasel, besedilo tudi, in vedno je imela enkratne ideje. Zaveda se svojega vpliva na pop kulturo.\xc2\xab Kostume in videz vseh ljudi, ki so se pojavili v videospotu, sta izbrala Britney Spears in Joseph Kahn osebno. Prizore v savni je predlagal Joseph Kahn, ki se je z njimi \xc5\xbeelel odzvati na govorice, da se je Britney Spears zelo zredila. Dejal je:\xc2\xa0\xc2\xbbVedel sem, da si bo videospot ogledal cel svet, zato sem si \xc5\xbeelel ustvariti nekaj, kar bi govorilo: 'To je Britney in morali bi jo spo\xc5\xa1tovati!'\xc2\xab\xc2\xa0Ob snemanju teh prizorov, ki so jih posneli v dveh urah, je bil prisoten samo Joseph Kahn. Re\xc5\xbeiser se je odlo\xc4\x8dil, da se bo videospot kon\xc4\x8dal z nasme\xc5\xa1kom Britney Spears, saj\xc2\xa0\xc2\xbbsmo morali vsem povedati, da je v redu\xc2\xab. 10. oktobra 2008 je ABC med serijo 20/20 izdal cenzurirano verzijo videospota. Necenzurirano verzijo so \xc5\xa1e istega dne predvajali na MTV-ju.\n_START_SECTION_\nZgodba\n_START_PARAGRAPH_\nVideospot se pri\xc4\x8dne z napisom\xc2\xa0\xc2\xbbWomanizer\xc2\xab. Med uvodom se prika\xc5\xbee naga Britney Spears v savni, kjer se zakriva z rokami. Te vmesne prizore se opazi \xc4\x8dez celoten videospot. Ko se pri\xc4\x8dne prvi verz, Britney Spears z blond lasuljo, oble\xc4\x8dena v ve\xc4\x8derno obleko, pripravlja zajtrk za svojega fanta (zaigral ga je fotomodel Brandon Stoughton), ki se odpravlja v slu\xc5\xbebo. Ko je v pisarni, vidi novo tajnico, ki pa je pravzaprav Britney Spears z velikimi o\xc4\x8dali in dolgim krilom. Pred njim pri\xc4\x8dne plesati ter peti refren pesmi. Sledi mu v fotokopirnico, kjer fotokopira svojo zadnjico. V ozadju se opazi \xc4\x8duda\xc5\xa1kega mo\xc5\xa1kega, ki se je pojavil tudi v prizoru na letalu za videospot\xc2\xa0\xc2\xbbToxic\xc2\xab. V restavraciji se Britney Spears na\xc5\xa1emi v rde\xc4\x8delaso natakarico. Skupaj s plesalci ple\xc5\xa1e okoli njega in ga dra\xc5\xbei \xc4\x8dez pult. Nato ga odpelje domov, oble\xc4\x8dena v \xc5\xa1oferko. Med vo\xc5\xbenjo z avtomobilom se pri\xc4\x8dneta poljubljati in dokler ne prideta domov, avto vozi s peto. Ko prideta do njene spalnice, mu razkrije, da je sama igrala vse tri \xc5\xbeenske, ki jih je\xc2\xa0\xc2\xbbzapeljeval\xc2\xab. Nato ga pri\xc4\x8dne napadati. Prika\xc5\xbeejo se vsi trije alter egi Britney Spears in nazadnje \xc5\xa1e prava razli\xc4\x8dica nje same. \xc4\x8cez svojega fanta vr\xc5\xbee odejo in tako postelje posteljo. Videospot se kon\xc4\x8da z njenim nasmehom.\n_START_SECTION_\nSprejem\n_START_PARAGRAPH_\nBill Lamb s spletne strani About.com je videospot za pesem ozna\xc4\x8dil za\xc2\xa0\xc2\xbbpo vsej verjetnosti enega izmed najbolj\xc5\xa1ih videospotov v karieri Britney Spears\xc2\xab. Margeaux Watson iz revije Entertainment Weekly je dejala, da pesem\xc2\xa0\xc2\xbbizgleda super. [...] Plesanje je togo in minimalno, vsepovsod pa se zana\xc5\xa1a samo na obleke, ki pa nas razo\xc4\x8darajo. Vendar se je vrnila Britney, ki jo ljubimo - \xc4\x8dudovita, igriva in zapeljiva.\xc2\xab Novinar revije OK! je napisal, da\xc2\xa0\xc2\xbbvideospot prikazuje tri razli\xc4\x8dne seksi verzije Britney [...] Naoljena Britney se zvija po videospotu z nasmehom\xc2\xab. Novinar revije Rolling Stone je napisal, da je videospot\xc2\xa0\xc2\xbbme\xc5\xa1anica videospota za pesem 'Toxic' in serije Pisarna\xc2\xab\xc2\xa0ter dodal, da\xc2\xa0\xc2\xbbple\xc5\xa1e [in] izgleda kot stara Britney\xc2\xab. Courtney Hazlett s spletne strani msnbc.com je napisala:\xc2\xa0\xc2\xbbKo se Britney Spears ne poka\xc5\xbee gola ali se ne zvija po raznih sobah, za\xc5\xbeiga.\xc2\xab Novinar Adam Bryant iz revije TV Guide je napisal, da\xc2\xa0\xc2\xbbvideospot izgleda nekoliko bolj strate\xc5\xa1ko postavljena v roke zgodovine videospotov [...] Videospot je vrnitev pop zvezdnice s te\xc5\xbeavami v njeno prvotno formo.\xc2\xab Videospot za pesem\xc2\xa0\xc2\xbbWomanizer\xc2\xab\xc2\xa0je postal svetovna uspe\xc5\xa1nica takoj po izzidu na internetu in v manj kot 48 urah si ga je ogledalo sedem milijonov ljudi. Videospot sta kanala MTV in Fuse TV ozna\xc4\x8dila za najbolj\xc5\xa1i videospot leta 2008. Leta 2009 je bil nagrajen z nagrado NRJ Music Awards v kategoriji za\xc2\xa0\xc2\xbbvideospot leta\xc2\xab. Leta 2009 so videospot nominirali tudi za dve nagradi MTV Video Music Awards, in sicer v kategorijah za\xc2\xa0\xc2\xbbvideospot leta\xc2\xab, ki ga je nazadnje dobil videospot za Beyoncino pesem\xc2\xa0\xc2\xbbSingle Ladies\xc2\xab\xc2\xa0ter za\xc2\xa0\xc2\xbbnajbolj\xc5\xa1i pop videospot\xc2\xab, ki ga je tudi dobila.\n_START_SECTION_\nNastopi v \xc5\xbeivo\n_START_PARAGRAPH_\nS pesmijo je Britney Spears prvi\xc4\x8d nastopila 27. novembra 2008 v Nem\xc4\x8diji na podelitvi nagrad Bambi Awards. Med nastopom je nosila kratke hla\xc4\x8de, mre\xc5\xbeaste nogavice in \xc4\x8drn klobuk. Nastop so primerjali s prvo to\xc4\x8dko z Madonnine turneje Sticky & Sweet Tour (2008 - 2009). Britney Spears je Karlu Lagerfeldu podelila nagrado v kategoriji za\xc2\xa0\xc2\xbbnajbolj\xc5\xa1o mednarodno zvezdo\xc2\xab. Ob prilo\xc5\xbenosti je Karl Lagerfeld dejal:\xc2\xa0\xc2\xbbOb\xc4\x8dudujem te\xc2\xa0... ne samo zaradi tvoje glasbe, temve\xc4\x8d tudi zaradi tvoje energije. Ne vra\xc4\x8da\xc5\xa1 se kot feniks, temve\xc4\x8d kot ptica iz raja.\xc2\xab Naslednjo no\xc4\x8d je Britney Spears pesem\xc2\xa0\xc2\xbbWomanizer\xc2\xab\xc2\xa0izvedla v oddaji Star Academy. Koreografija je bila podobna prej\xc5\xa1njemu nastopu, vendar je bila med nastopom oble\xc4\x8dena v rde\xc4\x8do obleko brez naramnic. 30. novembra 2008 je Britney Spears pesem izvedla v oddaji The X Factor. Nastop si je ogledalo ve\xc4\x8d kot trinajst milijonov Britancev, s \xc4\x8dimer je postala najbolje gledana epizoda v zgodovini oddaje. 2. decembra 2008 je pesem\xc2\xa0\xc2\xbbWomanizer\xc2\xab\xc2\xa0skupaj s pesmijo\xc2\xa0\xc2\xbbCircus\xc2\xab\xc2\xa0izvedla v oddaji Good Morning America. 15. decembra 2008 je s pesmijo nastopila v japonski oddaji Hey! Hey! Hey! Music Champ. Naslednjega dne je s pesmijo nastopila na podelitvi nagrad NTV Best Artist 2008, oble\xc4\x8dena v \xc4\x8drno-zlat nedr\xc4\x8dek, kratke hla\xc4\x8de in bel klobuk. Na licu je imela umeten tatu v obliki srca._NEWLINE_S pesmijo je nastopila tudi na turneji The Circus Starring Britney Spears (2009), kjer je vsak koncert otvorila z nastopom s to pesmijo. Po video uvodu z njenimi videospoti, ki so se kon\xc4\x8dali z videospotom za pesem\xc2\xa0\xc2\xbbBreak the Ice\xc2\xab, se je na odru pojavila Britney Spears, oble\xc4\x8dena v policijsko uniformo, ki sta jo oblikovala Dean in Dan Caten, \xc4\x8drna son\xc4\x8dna o\xc4\x8dala ter klobuk z njenim logotipom, nosila pa je tudi lisice. Njene \xc5\xbeenske spremljevalne plesalke so nosile policijske uniforme, mo\xc5\xa1ki pa so igrali kriminalce. Med nastopom je plesala in se spogledovala z mo\xc5\xa1kimi spremljevalnimi plesalci. Na koncu se je vrnila na glavni oder, njeni spremljevalni plesalci so jo obkro\xc5\xbeili in na njih se je usul slap ble\xc5\xa1\xc4\x8dic. Zahvalila se je ob\xc4\x8dinstvu, nato pa se je priklonila na vse strani arene. Pri\xc4\x8dela se je predvajati in\xc5\xa1trumentalna razli\xc4\x8dica pesmi\xc2\xa0\xc2\xbbCircus\xc2\xab\xc2\xa0in zapustila je oder. Jane Stevenson iz revije Toronto Sun je nastop pohvalila, saj naj bi bila najbolj izstopajo\xc4\x8da to\xc4\x8dka koncerta._NEWLINE_Pesem\xc2\xa0\xc2\xbbWomanizer\xc2\xab\xc2\xa0je Britney Spears izvedla na turneji Femme Fatale Tour (2011) kot \xc4\x8detrto pesem koncerta. Po nastopu s pesmijo\xc2\xa0\xc2\xbbI Wanna Go\xc2\xab, ki je vklju\xc4\x8deval ples z ob\xc4\x8dinstvom, so pevko obkro\xc5\xbeili njeni spremljevalni plesalci, oble\xc4\x8deni v policiste in pri\xc4\x8deli so izvajati pesem\xc2\xa0\xc2\xbbWomanizer\xc2\xab. Shirley Halperin iz revije The Hollywood Reporter je napisala, da\xc2\xa0\xc2\xbbto\xc4\x8dke z zmernim tempom [...] minijo hitro, hitrej\xc5\xa1e to\xc4\x8dke, kot so 'Womanizer,' 'I Wanna Go' in 'Toxic' pa so ob\xc4\x8dinstvo pripravile do tega, da so skakali in dvigovali roke v zrak.\xc2\xab Ed Masley iz revije The Arizona Republic je nastopa s pesmima\xc2\xa0\xc2\xbbI Wanna Go\xc2\xab\xc2\xa0in\xc2\xa0\xc2\xbbWomanizer\xc2\xab\xc2\xa0opisal kot\xc2\xa0\xc2\xbbdve zmagoslavni to\xc4\x8dki z veli\xc4\x8dastnim dance popom.\xc2\xab Keith Caufireld iz revije Billboard je napisal, da je bil nastop opisal kot\xc2\xa0\xc2\xbbnekoliko manj primeren za nadaljevanje nastopa s pesmijo 'I Wanna Go.'\xc2\xab\n_START_SECTION_\nOstale razli\xc4\x8dice\n_START_PARAGRAPH_\nLastno razli\xc4\x8dico pesmi\xc2\xa0\xc2\xbbWomanizer\xc2\xab\xc2\xa0je posnelo mnogo glasbenikov v razli\xc4\x8dnih glasbenih zvrsteh. Clark Collis iz revije Entertainment Weekly je razlo\xc5\xbeil, da\xc2\xa0\xc2\xbbso lastno razli\xc4\x8dico pesmi z navdu\xc5\xa1enjem posneli samo izvajalci, ki \xc5\xbeelijo posneti svojo verzijo Radioheadove pesmi 'Creep' z lastno podobo.\xc2\xab 8. decembra 2008 je novozelandska pevka Ladyhawke pesem izvedla v oddaji kanala BBC Radio 1, Live Lounge. Pesem je na kanalu Yahoo! Music v oddaji Pepsi Smash decembra 2008 izvedla ameri\xc5\xa1ka glasbena skupina The All-American Rejects. Nastopili so z akusti\xc4\x8dno verzijo pesmi, kjer je bil velik poudarek na tolkalih. Njihova verzija pesmi je vklju\xc4\x8devala tudi elemente pesmi glasbene skupine The Turtles,\xc2\xa0\xc2\xbbHappy Together\xc2\xab. Britanska pevka Lily Allen je posnela lastno verzijo pesmi, saj\xc2\xa0\xc2\xbbpreprosto res obo\xc5\xbeujem Britney in obo\xc5\xbeujem njeno pesem\xc2\xab. Nick Levine iz revije Digital Spy je napisal, da bi njena verzija pesmi\xc2\xa0\xc2\xbblahko navdu\xc5\xa1ila tudi tiste, ki jim original ni tako v\xc5\xa1e\xc4\x8d.\xc2\xab Lily Allen je pesem izvedla na svoji turneji leta 2009. Francoski pevec Sliimy je posnel bolj\xc2\xa0\xc2\xbbindie razli\xc4\x8dico\xc2\xab\xc2\xa0pesmi. Kasneje je bil eden izmed spremljevalnih glasbenikov na pari\xc5\xa1kih koncertih turneje The Circus Starring Britney Spears._NEWLINE_13. januarja 2009 je angle\xc5\xa1ka pevka Ana Silvera lastno verzijo zapela na enem izmed svojih koncertov v Londonu. 6. aprila tistega leta je \xc5\xa1kotska glasbena skupina Franz Ferdinand lastno verzijo pesmi izvedla v oddaji kanala BBC Radio 1, Live Lounge. Glavni pevec skupine, Alex Kapranos, je povedal:\xc2\xa0\xc2\xbbJe najbolj\xc5\xa1a pesem, kar so jih izdali v zadnjih nekaj mesecih.\xc2\xab Kasneje so pesem redno izvajali med ameri\xc5\xa1ko turnejo leta 2009. Pesem je izvedla tudi britanska glasbena skupina Girls Aloud na svoji turneji Out of Control Tour, ki se je pri\xc4\x8dela 24. aprila 2009. Svojo verzijo pesmi so leta 2009 izdale na svojem albumu Out of Control: Live from the O2. Pesem\xc2\xa0\xc2\xbbWomanizer\xc2\xab\xc2\xa0je izvedla tudi glasbena skupina Fall Out Boy in \xc5\xa1e mnogi drugi. \xc2\xbbWeird Al\xc2\xab Yankovic je posnel razli\xc4\x8dico pesmi z elementi polke za svoj album Alpocalypse. Pesem je postala ena izmed najve\xc4\x8djih uspe\xc5\xa1nic Britney Spears in naj bi navdihnila pesmi, kot so\xc2\xa0\xc2\xbbGoodbye\xc2\xab\xc2\xa0Kristinie DeBarge in\xc2\xa0\xc2\xbbCrazy Possessive\xc2\xab\xc2\xa0Kacija Battaglie, ki, kot je napisal Ben Norman s spletne strani About.com,\xc2\xa0\xc2\xbbob\xc4\x8dudujo\xc4\x8de sledita trendu strastno jeznega glasbenika in razkrivata elektronski ritem. Ta zvok v teh letih v Veliki Britaniji ni bil tako redek: Goldfrapp; Rachel Stevens,\xe2\x80\x94 ta pesem pa predstavlja pomembno to\xc4\x8dko v karieri gd\xc4\x8d. Spears, zaradi \xc4\x8desar je bilo te\xc5\xbeko ignorirati potencialen singl, s katerim bodo tudi drugi glasbeniki posku\xc5\xa1ali zadovoljiti svoje obo\xc5\xbeevalce.\xc2\xab"